《喜雪呈已懋使君兼简德升尚书国佐侍郎》
宋代·綦崇礼

忧民太守致精祈，爱物天公意不违。要及岁元彰瑞应，故先春至作花飞。

梅藏疏蕊馀芬馥，山压群峰失翠微。疫疠已消麰麦润，更随晴色探芳菲。

作者简介：（1083—1142）高密人，徙居潍州北海，字叔厚，一字处厚。徽宗政和八年进士。自幼聪颖，十岁能为邑人作墓铭。调淄县主簿，为太学正，迁博士，摄给事中。高宗南渡，授中书舍人，知漳、明州。累除翰林学士。所撰诏命数百，文简意明。以宝文阁直学士知绍兴府，适金人入侵，督缮城郭，厉甲兵，用心劳苦。后退居台州。平生廉俭寡欲，潜心辞章，洞晓音律。有《北海集》。